b'\n_START_ARTICLE_\nAlbin Godina\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini oro\xc5\xbenika (policista) Ivana in gospodinje Marije Godina rojene Nedoh. Dru\xc5\xbeina se je preselila v Maribor, ko je bil Albin \xc5\xa1e otrok. Tu je kon\xc4\x8dal osnovno \xc5\xa1olo in gimnazijo. \xc5\xa0tudij je nadaljeval na Pravni fakulteti v Ljubljani. Po diplomi je opravil sodno prakso. \xc5\xbde v dija\xc5\xa1kih letih je sodeloval v Sokolu in se vklju\xc4\x8deval v levi\xc4\x8darske mladinske organizacije. Leta 1941 se je v Ljubljani pridru\xc5\xbeil aktivistom Osvobodilne fronte. Ob nem\xc5\xa1ki okupaciji Maribora je pobegnil v Pov\xc5\xbeane pri Materiji, kjer je nadaljeval z delom v osvobodilni fronti in izpeljal ve\xc4\x8d odmevnih akcij na obmo\xc4\x8dju ju\xc5\xbene Primorske in Istre. Ko je bil politi\xc4\x8dni komisar \xc4\x8dete, ki je delovala na obmo\xc4\x8dju Brkinov se je spoznal z Zoro Perello in se z njo 25. maja 1944 poro\xc4\x8dil. V drugi polovici septembra 1944 je bil imenovan za javnega to\xc5\xbeilca okro\xc5\xbenega odbora Osvobodilne fronte za okro\xc5\xbeja Ba\xc4\x8da, Idrija in Kanal ob So\xc4\x8di. Ob koncu vojne je bil v Trstu \xc4\x8dlan mestnih dru\xc5\xbebenopoliti\xc4\x8dnih organizacij in okro\xc5\xbenega narodnega sodi\xc5\xa1\xc4\x8da, kasneje pa je bil predsednik Vrhovnega sodi\xc5\xa1\xc4\x8da cone B Svobodnega tr\xc5\xbea\xc5\xa1kega ozemlja. Jeseni 1950 je bil preme\xc5\xa1\xc4\x8den v Ljubljano kjer je kot referent za zamejstvo delal v informativni pisarni pri predsedstvu vlade Ljudske republike Slovenije do za\xc4\x8detka leta 1951, ko je zaradi neke izjave postal sumljiv in nato obsojen na dve leti prisilnega dela v Bile\xc4\x87i. Po vrnitvi v Slovenijo je bil do upokojitve direktor republi\xc5\xa1ke skupnosti za zaposlovanje.'